เริ่มเข้าใจเกม!โมนิก้าและทีมงาน
*ถ้าดูการเคลื่อนไหวของดัชนีอย่างเป็นระบบนับตั้งแต่ต้นปี 58 “โมนิก้า” ยังปักใจเชื่อว่า ทั้งหมดเป็นการชิงไหวชิงพริบของนักลงทุนกลุ่มต่างๆ ไม่มีอะไรต้องคิดซับซ้อนหลายตลบ เพราะของมันเห็นกันอย่างแจ่มแจ้งแดงแจ๋ ปัจจัยพื้นฐานให้ได้แค่นี้ ไม่จำเป็นต้องไปเรียกร้องในสิ่งที่เป็นไปไม่ได้ หรือถ้าจะหวังให้ทุกอย่างดีขึ้นอย่างเป็นรูปธรรม ต้องรอต่อไปอีกระยะหนึ่งนะค่ะ
28 พ.ค. 2558

*ถ้าดูการเคลื่อนไหวของดัชนีอย่างเป็นระบบนับตั้งแต่ต้นปี 58 “โมนิก้า” ยังปักใจเชื่อว่า ทั้งหมดเป็นการชิงไหวชิงพริบของนักลงทุนกลุ่มต่างๆ  ไม่มีอะไรต้องคิดซับซ้อนหลายตลบ เพราะของมันเห็นกันอย่างแจ่มแจ้งแดงแจ๋ ปัจจัยพื้นฐานให้ได้แค่นี้ ไม่จำเป็นต้องไปเรียกร้องในสิ่งที่เป็นไปไม่ได้ หรือถ้าจะหวังให้ทุกอย่างดีขึ้นอย่างเป็นรูปธรรม ต้องรอต่อไปอีกระยะหนึ่งนะค่ะ
*โดยหนึ่งในตัวแปรที่ทำให้สถานการณ์หลายอย่างดีขึ้นอย่างช้าๆ คงมาจากความเชื่อมั่นในสัญญาณเทคนิค จึงพากันเข้าซื้อหุ้นในจังหวะที่อ่อนตัวลงมายังบริเวณแนวรับ 1,480 จุด ดัชนีถึงถีบตัวขึ้นอย่างช้าๆ ก่อนจะมาปิดที่ 1,500.84จุด บวกไป 2.86 จุด ด้วยมูลค่าการซื้อขาย 3.17 หมื่นล้านบาท มันเป็นสถานการณ์ที่พอคาดเดาได้บ้าง แต่อาจไม่ถูกทั้งหมดในกระบวนการเจ้าค่ะ
*สาเหตุที่เป็นเช่นนั้นมาจากข้อมูลบางอย่างยังไม่เป็นที่แน่ชัดว่า สถานการณ์ทุกอย่างดีขึ้นอย่างถาวร! การเล่นของรายย่อยถึงเป็นลักษณะเข้าทำเร็ว ไม่มีเวลาลังเลใจอะไรทั้งสิ้น บวกกับ 2 ครั้งที่ผ่านมาจุดเด้งกลับอยู่แถวบริเวณนี้ “โมนิก้า” ถึงเห็นดีเห็นงามที่แมงเม่าไล่เก็บหุ้นเข้าพอร์ตไป 2.14 พันล้านบาท เพราะมันเป็นเรื่องเดิมที่เคยเห็นกันมาแล้ว จึงขอปรบมือดังๆ ที่เข้าใจเกมการเงินในเที่ยวนี้นะซี
*เหมือนกับในรายของ TASCOพยายามทะยานขึ้นอย่างแข็งแกร่ง แต่ในระหว่างทางโดนเทขายเป็นระยะ สุดท้ายยังสามารถขึ้นมาปิดที่ 17.30บาท บวกไป 0.30 บาท ด้วยมูลค่าการซื้อขาย 1.31 พันล้านบาท “โมนิก้า” ถือเป็นหนึ่งในทีเด็ดที่พูดถึงทีไร? เดี๊ยนมีความสุขทุกที ก็ในเมื่อของมันเห็นกันอย่างแจ่มแจ้ง ปี 58 เป็นปีทองของเขา จึงต้องพูดถึงบ่อยๆ ไงล่ะค่ะ
*เช่นเดียวกับในรายของ PTG หุ้นเติบโตสูงอีกหนึ่งตัวที่ต้องติดตามดูผลงานอย่างใกล้ชิด“โมนิก้า” ถือเป็นอีกหนึ่งช็อตเด็ดที่แฟนประจำรู้เป็นอย่างดีว่า ทุกอย่างกำลังไปได้สวย ตัวเลขกำไรขยับขึ้นอย่างต่อเนื่อง มูลค่าของกิจการเลยสูงขึ้นตามไปด้วย ล่าสุดหุ้นวิ่งขึ้นมาปิดที่ 11.90บาท บวกไป 0.90 บาท หรือขึ้นไป 8.20% งานนี้บอกได้แค่ว่า ฝีมือล้วนๆ ไม่เกี่ยวกับดวงนะจ๊ะ
*ส่วนรายที่ก่ำกึ่งระหว่าง “ฝีมือ” กับ “ดวง” จนแทบจะแยกไม่ออก “โมนิก้า” กลับพุ่งเป้าไปที่หุ้นปิโตรเคมี IVLถ้ามองภาพยาวๆ จะเห็นว่า ราคาหุ้นยังแกว่งตัวไปมาแบบ w-shapeแต่ถ้ามองสั้นขึ้นมาหน่อยจะเห็นว่า ขึ้นๆ ลงๆ ในกรอบ 23-28 บาทมาเป็นเวลา 4 เดือน ล่าสุดหุ้นวิ่งขึ้นมาปิดที่ 25.25บาท บวกไป 0.75 บาท หรือขึ้นไป 3% ควรจะอ้างเหตุว่า เป็นเรื่องไหนดีล่ะค่ะ
*สำหรับในรายของ SMTอันนี้พอพูดได้เต็มปากเต็มคำว่า สถานการณ์ของตัวบริษัทดีขึ้นจริงๆ และการคัมแบ็กในเที่ยวนี้ไม่ธรรมดาเสียด้วย “โมนิก้า” ถึงอยากให้แฟนคลับลองหันมามองหุ้นดาวเด่นรายนี้อีกสักครั้ง ล่าสุดหุ้นวิ่งขึ้นมาปิดที่ 10.50บาท บวกไป 0.50 บาท หรือขึ้นไป 5%  ถ้ามองตั้งแต่ต้นปี 58 หุ้นยกตัวขึ้นจาก 6.50 บาท มันเป็นอะไรที่น่าติดตามชมนะจะบอกให้
*เหมือนกับกรณีของ KTBถ้ามองในมุมของนักเล่นต้องยอมรับว่า อาการแพนิคหายไปแล้ว! แรงซื้อถึงเข้ามาแทนที่ จนดันหุ้นวิ่งขึ้นมาปิดที่ 18.50บาท บวกไป 0.40 บาท “โมนิก้า” ถือเป็นจุดเปลี่ยนที่ต้องจับตาดูให้ดีๆ หากวันนี้แรงซื้อจะเข้ามาหนุน แสดงว่า ทุกอย่างเข้าสู่ภาวะปกติ แต่ถ้ามีแรงเทขายออกมาอีกระรอก งานนี้ต้องโบกมือลา พร้อมกับกล่าวคำว่า ซาโยนาระ “คุณน้องวรภัค” แล้วล่ะ…อิอิอิ
*ส่วนในรายของหุ้นร้อน AJPเดี๊ยนมองเป็นกิมมิคของนักผจญภัย ไม่มีเหตุผลอื่นที่อธิบายได้ดีกว่านี้อีกแล้ว และไม่มีข้อมูลไหนน่าเชื่อถือ เพราะการเล่นเที่ยวนี้มาจากความเชื่อส่วนตัวล้วนๆ ผสมผสานกับข่าวสารที่แพร่กระจายอยู่ในท้องตลาดมีแต่เรื่องมโนกันเองทั้งนั้น “โมนิก้า” จึงไม่ขอกล่าวอะไรเพิ่มเติม เพราะทันทีเห็นหุ้นวิ่งขึ้นมาปิดที่ 14.40บาท บวกไป 1.30 บาท เดี๊ยนได้แต่อึ้งกิมกี่เจ้าค่ะ
*ตรงกันข้ามกับในรายของ ABICOรายนี้เคยมีตัวอย่างให้เห็นแล้วว่า พอถึงบทขึ้น หุ้นขึ้นลูกเดียว พอถึงบทลง ก็ทิ้งดิ่งลงมาเหมือนกัน แต่โชคดีตรงที่มีตัวเลขผลประกอบการซัพพอร์ต “โมนิก้า” ถึงไม่ค่อยหนักใจสักเท่าไหร่ ล่าสุดหุ้นวิ่งขึ้นมาปิดที่ 13.40บาท บวกไป 1.10 บาท หรือขึ้นไป 9% มันเป็นอีกหนึ่งทางเลือกที่นักเล่นต้องหัดทำความเข้าใจ เพื่อกำหนดกรอบในการลงทุนเที่ยวนี้นะจ๊ะ
*เหมือนกับในรายอขง STARจู่ๆ กระชากขึ้นอย่างร้อนแรง ทั้งที่ในช่วงหลายปีที่ผ่านมา มีแต่ผลขาดทุนซ้ำซาก “โมนิก้า” ถึงไม่สามารถอธิบายเหตุผลที่ทำให้หุ้นวิ่งขึ้นมาปิดที่ 5.40บาท บวกไป 0.72บาท หรือขึ้นไป 15.40% แต่เมื่อมูลค่าการซื้อขายที่มีไม่ถึง 30 ล้านบาท เดี๊ยนฟันธงได้ทันทีว่า ขุดบ่อล่อปลา!ช่วงต้นปีเคยดันหุ้นจาก 3 บาทขึ้นไปถึง 7 บาท ต่อจากนั้นปล่อยให้ร่วงลงมาอยู่ที่ 3.50 บาท..คุณคิดว่า รอบนี้จะเป็นแบบนั้นอีกไหม?